Elijah Amoo Addo

**Elijah Amoo Addo** (dʋam dabisir 1 Mɔtul 1990) anɛ Ghana nid kanɛ dʋgʋd diib ka lɛn an kpikpiŋ daan ka pinil lʋgir kanɛ buon ye Africa wʋsa diib la. Lin da pinil yʋʋm tusayi nɛ piinɛ anaasi ni la, Africa wʋsa diib lʋgʋr la anɛ asʋʋmmɛŋ lʋgʋr kanɛ tʋm tʋʋma bɛ West Africa ka an yiiga mɔr diib sʋŋir na. Ba zinig anɛ Ghana tɛŋpʋʋg kanɛ buon Accra, lʋgir la mɔr naasaasɔɔng laʋg kanɛ bɛ foon pʋʋgin nyaŋidi pʋdʋgid diib ka li diisid biis banɛ pʋ mɔr sʋŋirɛ ban tusa yela,nyaŋidi sʋad diib ka pʋdʋgid ka li paad zinis bɛdigʋ. Ba tʋm nɛ diib kuosig zinis banɛ bɛ, banɛ kuosid laad, tʋʋma zinis banɛ pʋdigid diib, nɛ tɛŋkpɛŋin kpaadib, Addo tʋʋma lʋgir nwa diesid diib banɛ bɔɔd bɔɔd saʋŋ, nɛ diib banɛ ka ba di ka nyaal la pʋdʋgidi tisid biis bɛ kpiibis ya, sibiti nam ni, nɛ sakur zamisig zinis banɛ ka tadimnam bɛ. Lʋgir nwa mɛ lɛn gɔsid nɛ ye gɔmɛna maal wada lin na niŋ siem ka banɛ pʋdig diib zaalim tisid nidib la da yɔ lampo. Linɛ lɛn paas yaas, ban baŋ ye diib banɛ ka ba kuod Ghana sʋʋlim kɔbiga pʋʋgin, pisnaasi nɛ ayuobʋ sanamid nɛ kati waae suoya la kaa sʋʋm, ka sieba lɔɔm sanamid suoya ni nɛ ban pʋ nyɛt daa kuosid la, Africa wʋsa diib lʋgir la laasid nɛ banɛ gɔsid diib yela wʋsa lin na niŋ siem ka ka paam suoya ka diib da lɛn sanamid wala yaasɛ.

Yʋʋm tusayi nɛ piinɛ ayɔpɔi la ni, ba da tis Addo yaan piini yi lʋgir kanɛ buon Queen's Young Leaders Award ka li yit nɛ zugraan pʋanaab Queen Elizabeth II sanan bɛ Buckingham Palace on nyaŋi sʋŋi tiak Ghana diib pʋdigir la yela, lin na niŋ siem ka disaʋŋ da bɛ, ka yis kɔɔm, ka mɛ sʋŋi yis nɔŋ nɛ banɛ did diib banɛ pʋ tisid laafi la. O da lɛn die yaa piini kanɛ buon Takeda Young Entrepreneurship Award yit lʋgir kanɛ buon Takeda Foundation la ni yʋʋm tusayi nɛ piinɛ anii la ni.

## Nyɔvʋr pinilig nɛ sakur
Ba da dʋa Addo nɛ yʋʋm tusir, kɔbiswai nɛ piswai, Sapal nwadig, yiiga dabisir la daar bɛ Accra, Ghana sʋʋlim ka o lɛɛ yit Akuapem-Mampong. On maa da an o dʋadib biribiŋ biisa anaasi pʋʋgin, on da an yʋʋm piinɛ ayi la ni ka o da kɔɔŋ o saam ka kɛŋ bɛ nɛ o pʋgʋdʋb Lagos tɛŋin, anina ka o da kɛŋ sakur. O da kɛŋ tuoni o sakur pʋʋgin bɛ St. Thomas Aquinas Secondary School linɛ bɛ Accra, Ghana sʋʋlim la ka mɛ zamis diib dʋgʋb bɛ Sphinx Hospitality school and catering services bɛ Lagos, Nigeria sʋʋlim. O mɔr gbaŋ kanɛ paal ye o zamis daa diib yela ka na nyaŋi gɔs o taaba bɛ YALI West Africa RLC-GIMPA ka lɛn paam kasɛta gbaŋi bɛ University of Cambridge on nyaŋi mɔr tiakiri kɛna la yela, yʋʋm tusayi nɛ piinɛ ayɔpɔi ni.

## Diib dʋgʋb tʋʋma nɛ sʋŋir
Yi ya:

Addo da pinil o diib dʋgʋb nɛ Lagos, Nigeria sʋʋlim on da tʋm diib kuosʋg zinigin ye o paam ligidi gɔs o sakur yela la. Daar yinnɛ, on da bɔɔd tɔ ye o kul la zug, o da lɔb diib kanɛ ka o kpɛɛm da maali bas ka tɛnɛs yɛ li saam nɛ. Li da kɛ ka kpɛɛm la tʋ o hali o sʋnfʋ da pɛlig la zug. O da pinili kaasi ka tansidi yet ye, "fʋ tɛnɛs ye mam dʋadib yaa nan vʋen mam na bɛ kpala dʋʋsid ka piesid ka mam taaba bɛ sakur nii?" Nwa da siis banɛ dʋgʋd kpɛɛm la sʋʋnr ka o siak ye o sʋŋ o ka o zamis diib dʋgʋb bɛ Sphinx Vocational Training School linɛ bɛ Lagos. Zamisig la nyaaŋ, ba da nɔk o tʋʋma bɛ Marios diib kuosig zinig, zinig kan da anɛ diib kuosig zinig kanɛ ka vʋʋsʋm kae bɛ Lagos, ka yʋʋm tusayi nɛ piiga la ni ka o lɛb Ghana na ye o sʋŋ Lebanese kpikpiŋ daan kanɛ da nyɛ o tʋʋma Lagos tɛŋin ka o yɔɔg diib kuosig zin'ig. Yʋʋm yinnɛ nyaaŋ ka o lɛb Lagos onɛ da sʋŋ o la da buol o la zug ye o kɛna sʋŋi ba hotel nwadis ayuobʋ ka o da kilim onɛ dʋgʋd diib hali.

Addo da lɛb Ghana sʋʋlim na ka yʋʋm tusayi nɛ piinɛ yinnɛ ni ka o da sial daʋ kanɛ mɔr zuglɛbin banas ka o vaad diyaama banɛ kuosid diib saan ye o kɛŋ tis o taaba. Anina ka o da pinil lʋgir kanɛ buon diib dʋgʋdib banɛ bɔɔd ye ba tiak Ghana, a-sʋʋmmɛŋ lʋgir kanɛ diesid diibi yit ninsʋma nɛ sʋŋidib saani tisid banɛ kaa sʋŋirɛ ka nyaŋi kɛ ka diib nɔŋ bɛɛ kɔɔm da da bɛɛ. Yʋʋm tusayi nɛ piinɛ anu ni, diib dʋgʋdib banɛ bɔɔd tiakir la da tiaki ba yʋʋri lieb Africa wʋsa diib laasig, nwa anɛ tɛŋgbaŋ diib sʋak kanɛ an yiiga bɛ West Africa linɛ ye li sʋŋ biis banɛ kaa sʋŋidiba, bʋnkʋda nɛ banɛ mɔr zuglɛbin banas dɔlis diib pʋʋgin, kuob pʋʋgin ka kɛ ka nidib banɛ pʋdʋgid diib Ghana sʋʋlim la paas bɛdigʋ.

Yʋʋm tusayi nɛ piinɛ ayi ni, ba da gaŋ o ye o an kpɛɛm sʋʋe daaŋi bɛ +233 Jazz Bar zinig kanɛ ka ba kuosid diibi bɛ Accra la ka o da kilim kpɛɛm lɛn tis banɛ dʋgʋd diibi bɛ Greater Accra sʋʋlim la wʋsa, anina ka o da tʋm nɛ lʋgir la tuongatib ka ba nyaŋi paal bibaanlig la baŋir nɛ ban na niŋ siem ka diib paae banɛ bɔɔd titua. O da lɛn tʋm bɛ Burger nɛ Relish amaa yʋʋm tusayi nɛ piinɛ anu la ni ka o bas tʋʋmkan ye o gaad tuoni gɔs lʋgir kanɛ gɔsid diibi na paae Africa sʋʋlim wʋsa la ni. Yʋʋm tusayi nɛ piinɛ ayɔpɔi la ni, o da pinil Okumkom ("li yis kɔɔm") linɛ an naasaasɔɔng laʋg kanɛ niŋid foon pʋʋgin lin na niŋ siem ka nidib banɛ bɛ tɛɛns kɔnɔb kɔnɔb paam diibi daa ka li ligidi pʋ kpiema, zinig kanɛ ka ba da laas diib la kuosid yiiga da bɛnɛ Teshie, Accra.

On sʋʋe lʋgir sia nwa ka li yʋʋr buon Africa wʋsa paam diib la da paam diib wan wʋʋ $8,000 nɛ 10,000 naasaatɛn ligidi yela yʋʋm wʋsa pʋʋgin ka li sʋŋ nidib tusanu, kɔbisnaasi nɛ pisnii nɛ anu Ghana sʋʋlim ka yʋʋm tusayi nɛ piinɛ anaasi ni ka ba da gaŋ o lʋgir la ye ba tʋʋma la paas kɔbiga pʋʋgin suoya banɛ ka ba na nyaŋi dɔlisi sʋŋ ka diib nɔŋ nɛ kɔɔm gaad Ghana sʋʋlim, lʋgir kanɛ da tisi ba zʋnor nwa da anɛ Dubai tɛŋ lʋgir kanɛ piin tɛŋ-tɛŋ banɛ tʋm titua. Ba gbanar da an ye ba nyaŋi sʋŋ nidib banɛ an nɔŋ dim wan wʋʋ nidib 1 million yʋʋm tusayi nɛ pisi la ni.

Yʋʋm tusayi nɛ piinɛ ayɔpɔi ni, ba da gaŋ o ka o paasi die yaan on nyaŋi mɔr tiakiri kɛn Africa na, ka piini lʋgir kanɛ da tis o piini la an Queen's Young Leaders Award ka onɛ sʋʋe li an Pʋanaab Pariyaŋ Queen Elizabeth II onɛ an zugraani tis United Kingdom bɛ naayir kanɛ ka ba buon Buckingham Palace la ni, piini nwa da anɛ ye li paal on nyaŋi sʋŋ siem mɔr nɔbigiri kɛn tɛɛns bɛdigʋ nina ka mɛ nyaŋi diis nidib banɛ pʋ mɔr diibɔ ka an nɔŋ dim la ka mɛ sʋŋi tiak Ghana diib pʋdʋgir yela ka li nyaŋi guoe disaʋŋ, kɔɔm, nɔŋ nɛ a-dit-dikanɛ pʋ maan niŋgbinaa. Yʋʋm tusayi nɛ piinɛ anii ni, ba da tis o yaan piini bɛ Takeda piinkanɛ ka ba tisid dap banɛ mɔr paŋ ka an kpikpinib piini kanɛ ka ba tisid yʋʋm wʋsa bɛ Takeda symposium linɛ bɛ Tokyo, Japan sʋʋlim, on da maal naasaasɔɔng laʋg kanɛ ka ba buon Okumkom mobile app ka lɛn nyaŋi sʋŋ nidib ka ba sʋa ba diib titua, ka li kɛ ka nidib nyaŋi paam daa diibi dɔlisi naasaasɔɔng la pʋʋgin nɛ zinis banɛ ka ba da sʋad diib la ni.

## Piini nɛ gaŋir
·        2017, Queen's Young Leaders Award

·        2017 100 Most Influential Young Africans

·        2019, Delivered a pitch at the EuroAfrican Forum

## Gbanvɛɛnsa